यूएस ओपनमा किशोर हाबी
नोभाक जोकोभिचले मंगलबार कीर्तिमान ४७ औंपल्ट ग्रान्ड स्लाम सेमिफाइनलमा प्रवेश गरेका छन् । उनले यसका लागि यूएस ओपन टेनिस २०२३ मा टेलर फ्रिट्जमाथि सोझो तीन सेटको जित निकाल्यो ।
न्युयोर्क — नोभाक जोकोभिचले मंगलबार कीर्तिमान ४७ औंपल्ट ग्रान्ड स्लाम सेमिफाइनलमा प्रवेश गरेका छन् । उनले यसका लागि यूएस ओपन टेनिस २०२३ मा टेलर फ्रिट्जमाथि सोझो तीन सेटको जित निकाल्यो ।महिलातर्फ उपाधिको बलियो दाबेदार देखिएकी कोका गफ आफ्नो खेलजीवनको पहिलो ग्रान्ड स्लाम जित्ने बाटोमा कायम छिन् । जोकोभिचले भने नवौं वरीयताका फ्रिट्जलाई ६–१, ६–४ र ६–४ ले पराजित गरे । उनी कीर्तिमान २४ औं ग्रान्ड स्लाम उपाधि जित्ने अभियानमा छन् । सर्बियाका ३६ वर्षीय स्टार खेलाडी १३ औं पल्ट यूएस ओपनको सेमिफाइनल पुगेका हुन् । उनले आफ्ना पुराना प्रतिद्वन्द्वी रोजर फेडेररको बराबरी गर्दै यूएस ओपनमा सबैभन्दा बढी अन्तिम चारमा पुगेको कीर्तिमान बनाएका हुन् । अब उनले बेन सेल्टनको सामना गर्नेछन् । अमेरिकी सेल्टनले भने आफ्नै देशका १० औं वरीयताप्राप्त २०२२ मा सेमिफाइनल खेलेका फ्रान्सेस टिफोलाई हराए । तीनपल्टको यूएस ओपन विजेता जोकोभिचले सेमिफाइनल प्रवेश गरेपछि भने, ‘मैले यहाँ खेल्न थालेको धेरै वर्ष भइसक्यो । यहाँ मैले केही सम्झनालायक खेल खेलेको पनि छु । यसपल्ट पनि म यस्तै खेलको प्रतीक्षामा छु ।’ फ्रिट्जमाथि जोकोभिचको लगातार प्रभुत्व कायम रह्यो । यसक्रममा उनले विपक्षी खेलाडीमाथि लगातार आठौं खेल जित्यो । अहिलेको जित भने निकै प्रतिकूल परिस्थितिमा आएको थियो निकै गर्मी र चर्को आद्रताबीच । ‘पक्कै खेल खेल्न गाह्रो अवस्था छ । निकै गर्मीको अवस्था छ । तर हामीले खेल्ने अभ्यास गरेको यस्तै अवस्थाका लागि हो । खेलमा सजिलो स्थिति भन्ने नै हुन्न, प्रत्येक स्थितिका लागि संघर्ष गर्नुपर्ने हुन्छ,’ जोकोभिचले थपे । अर्कोतर्फ गैरवरीयता प्राप्त सेल्टनले भने टिफोलाई ६–२, ३–६, ७–६ (९/७), ६–२ ले पाखा लगाए । पछिल्लो अस्ट्रेलियन ओपनमा डेब्यु गर्दै क्वाटरफाइनल पुगेका सेल्टन ग्रान्ड स्लामको अन्तिम चारमा पुगेको यो पहिलोपल्ट हो । यसैक्रममा उनी सन् १९९२ यता न्युयोर्कमा सेमिफाइनल खेल्ने सबैभन्दा कान्छा अमेरिकी खेलाडी बने । उनी भर्खर २० वर्षमा भएका छन् । ‘मेरो लागि यो भन्दा राम्रो उपलब्धि अरू केही पनि हुन सक्दैन, आजको जितका लागि मैले निकै मिहिनेत गरें र खेल आफ्नो पक्षमा आउँदा निकै भावनात्मक भएँ ।’ विश्वका ४७ औं वरीयताप्राप्त सेल्टनले भने । उनले पहिलोपल्ट जोकोभिचको सामना गर्दैछन् । उक्त खेललाई लिएर आफू उत्साहित रहेको बताएका छन् । महिलातर्फ गउफले लात्भियाकी जेलेना ओस्टापेन्कोलाई ६८ मिनेट मात्र खर्चेर ६–०, ६–२ ले हराइन् । उनको यो जित दिउँसो प्रचण्ड गर्मीबीच प्राप्त भएको थियो । उनी पनि सन् २००१ यता यूएस ओपनको सेमिफाइनल पुग्ने पहिलो अमेरिकी किशोरी खेलाडी भएकी छन् । त्यतिबेला सेरेना विलियम्सले यस्तै उपलब्धि आत्मसात् गरेकी थिइन् । फाइनल पुग्ने छैटौं वरीयताका गउफले अब फ्रेन्च ओपन उपविजेता क्यारोलिना मुचोभाको सामना गर्नेछिन् । ‘म निकै खुसी छु र प्रसन्न अनुभव भइरहेको छ,’ गउफले भनिन्, ‘गत वर्ष म यहीं क्वाटरफाइनल चरणमा पराजित भएकी थिएँ । यसपल्ट त्यसको तुलनामा अझ राम्रो गर्न चाहन्थें । मलाई अझैं लामो यात्रा तय गर्नु छ । अहिले तत्काल भने म अर्को खेलका लागि तयार हुने क्रममा छु ।’ मुचोभाले दोस्रोपल्ट ग्रान्ड स्लामको सेमिफाइनल पुग्नेक्रममा रोमानियाकी ३० औं वरीयताप्राप्त सोराना क्रिस्टियालाई ६–०, ६–३ ले पराजित गरिन् ।